ORDE do 18 de xuño de 2004 pola que se autoriza o centro privado Liceo La Paz da Coruña para impartir o ciclo formativo de grao medio de explotación de sistemas informáticos e os ciclos formativos de grao superior de dietética e imaxe para o diagnóstico.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/07/2004

Examinado o expediente presentado polo centro privado Liceo La Paz da Coruña, no que solicita autorización para impartir o ciclo formativo de grao medio de explotación de sistemas informáticos (en réxime ordinario e de adultos en quenda de tarde-noite) e os ciclos formativos de grao superior de dietética e imaxe para o diagnóstico (en réxime ordinario).
Tendo en conta que o expediente foi tramitado pola Delegación Provincial da Consellería de Educación e Ordenación Universitaria da Coruña que o remite cos informes correspondentes.
Vistos a Lei orgánica 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación (BOE do 24 de outubro); o Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral (BOE do 10 de decembro); o Real decreto 939/2003, do 18 de xullo (BOE do 12 de agosto) polo que se establece o currículo do ciclo formativo de grao medio correspondente ao título de técnico en explotación de sistemas informáticos; o Real decreto 777/1998 (BOE do 8 de maio) polo que se desenvolven determinados aspectos da ordenación da formación profesional no ámbito do sistema educativo; a Orde do 21 de decembro de 1999
(DOG do 31-1-2000) pola que se regulan determinados aspectos relativos á autorización de centros privados exclusivos de formación profesional específica; o Decreto 296/1999 (DOG do 18 de novembro), polo que se desenvolven determinados aspectos dos currículos dos ciclos formativos de formación profesional específica na Comunidade Autónoma de Galicia; o Decreto 88/1999, do 11 de marzo (DOG do 13 de abril), polo que se regula a ordenación xeral das ensinanzas de educación de persoas adultas e os requisitos dos centros; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autorizar o centro privado Liceo La Paz da Coruña para impartir o ciclo formativo de grao medio de explotación de sistemas informáticos en réxime ordinario e de adultos en quenda de tarde-noite; e os ciclos formativos de grao superior de dietética e imaxe para o diagnóstico en réxime ordinario, segundo os datos que se especifican no anexo.
Segundo.-Para as ensinanzas que se autorizan, a delegación provincial da Consellería de Educación e Ordenación Universitaria, despois do informe da Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Terceiro.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala a presente orde.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 18 de xuño de 2004.
Celso Currás Fernández
Conselleiro de Educación e Ordenación
Universitaria
ANEXO
Provincia: A Coruña.
Localidade: A Coruña.
Concello: A Coruña.
Enderezo: As Cernadas, 20, polígono de Mato Grande.
Código do centro: 15004265.
Denominación: centro privado Liceo La Paz.
Titular: Carlos Pérez Roca e Antonio Pintor Vidal.
Composición resultante:
a) Centro de educación infantil: 15 unidades.
b) Centro de educación primaria: 30 unidades.
c) Centro de educación secundaria obrigatoria: 16 unidades.
d) Centro de bacharelato: 8 unidades das modalidades de ciencias da natureza e da saúde, humanidades e ciencias sociais e de tecnoloxía.
e) Centro de formación profesional específica:
Familia profesional: actividades físicas e deportivas.-1 ciclo formativo de grao superior de animación de actividades físicas e deportivas (2 unidades para 30 postos escolares/unidade).
Familia profesional: administración.-1 ciclo formativo de grao medio de xestión administrativa (1 unidade para 30 postos escolares).-1 ciclo formativo de grao superior de administración e finanzas (2 unidades para 20 postos escolares/unidade).
Familia profesional: hostalaría e turismo.-1 ciclo formativo de grao medio de servizos de restaurante e bar (1 unidade para 30 postos escolares).
Familia profesional: informática.-1 ciclo formativo de grao medio de explotación de sistemas informáticos (2 unidades para 30 postos escolares/unidade).-1 ciclo formativo de grao superior de administración de sistemas informáticos (2 unidades para 30 postos escolares/unidade).-1 ciclo formativo de grao superior de desenvolvemento de aplicacións informáticas (2 unidades para 30 postos escolares/unidade).
Familia profesional: sanidade.-1 ciclo formativo de grao medio de coidados auxiliares de enfermaría (1 unidade para 30 postos escolares).-1 ciclo formativo de grao medio de farmacia (1 unidade para 30 postos escolares).-1 ciclo formativo de grao superior de dietética (2 unidades para 20 postos escolares/unidade).-1 ciclo formativo de grao superior de documentación sanitaria (1 unidade para 20 postos escolares).-1 ciclo formativo de grao superior de imaxe para o diagnóstico (2 unidades para 20 postos escolares/unidade).
f) Centro de persoas adultas en quenda de tarde-noite: 4 unidades de educación secundaria obrigatoria, 6 unidades de bacharelato das modalidades de ciencias da natureza e da saúde, humanidades e ciencias sociais e de tecnoloxía.
1 ciclo formativo de grao medio de explotación de sistemas informáticos (2 unidades para 30 postos escolares/unidade).
1 ciclo formativo de grao superior de administración de sistemas informáticos (2 unidades para 30 postos escolares/unidade).
1 ciclo formativo de grao superior de desenvolvemento de aplicacións informáticas (2 unidades para 30 postos escolares/unidade).